Египетийн Долоодугаар сарын хувьсгал

Египетийн Долоодугаар сарын хувьсгал (араб: ثورة 23 يوليو‎, мөн 1952 оны цэргийн эргэлт гэгддэг, араб: انقلاب 1952‎) нь Египетэд хаант засаглалыг халж, Бүгд найрамдах улсаа тунхагласан цэргийн эргэлт. Энэ хувьсгалыг 1952 оны 7-р сарын 23-нд Гамаль Абдель Нассерын тэргүүлсэн "Чөлөөт офицеруудын хөдөлгөөн" радикал байгууллага хийжээ. Цэргийн эргэлт Арабын ертөнцөд хувьсгалт давалгааг өдөөж, Хүйтэн дайны үед дэлхийн гуравдагч улс орнуудын колоничлолоос салах, эв санааны нэгдлийг хөгжүүлэхэд ихээхэн хувь нэмэр оруулсан гэж үздэг.

Хэдийгээр "Чөлөөт Офицеруудын Хөдөлгөөн" анх Египетийн I Фарук хааны засаглалыг эсэргүүцэх зорилготой байсан ч төрийн эргэлт зохион байгуулагчид улс төрийн илүү өргөн амбицтай байсан ажээ. Төрийн эргэлт хийснээс хойших эхний гурван жилд Чөлөөт офицеруудын хөдөлгөөн үндсэн хуульт хаант засаглал, язгууртнуудыг халж, бүгд найрамдах улс байгуулж, тус улсад Британийн нөлөөг зогсоож тусгаар тогтнолыг баталгаажуулах арга хэмжээнүүд авчээ. Цэргийн засгийн газар үндсэндээ Арабын үндсэрхэг үзэл, олон улсын Эвсэлд үл нэгдэх хөдөлгөөнд оролцох замаар илэрхийлэгдэх болсон үндсэрхэг үзэлтэй, империализмын эсрэг үзэл баримтлалтай байсан.

1960-аад он гэхэд Арабын социализм нь төрийн гол үзэл баримтлал болж, Египетийг төвлөрсөн төлөвлөгөөт эдийн засаг болгон хувиргаж, хувийн бизнес болон гадаадын бүх хөрөнгө оруулалтыг хориглосон юм. Төрийн эргэлт хийхээс албан ёсоор эмээж, барууны үнэт зүйлсийн нөлөөний эсрэг тэмцэл, дотоодын шашны хэт даврагч үзэл, коммунист үйл ажиллагаа, Израилын эсрэг тэмцэл зэрэг нь иргэний эрх, эрх чөлөөг хязгаарлах, бусад улс төрийн намуудын үйл ажиллагааг хориглох, хэвлэл мэдээллийн хэрэгслийг бүрэн хянах, тэрс үзэлтнүүдийг харгис хэрцгийгээр хэлмэгдүүлэх шалтгаан болсон. Энэ бүхэн Египетийг хаант засаглалын үеийнхээс хавьгүй өргөн дарангуйлах хүчирхэг аппараттай, төрийн үнэмлэхүй эзэн болсон Абдель Нассераар удирдуулсан авторитар улс болгон хувиргасан юм.

Төрийн эргэлтийн амжилтад хүрсэн явдал нь Алжир, Ливи, Сири, Ирак зэрэг бусад улс орнуудад олон тооны Арабын үндсэрхэг хөдөлгөөнүүдийг өдөөсөн (Египетийн нууц албаны шууд оролцооны улмаас төрийн эргэлт, хувьсгал ихэвчлэн гардаг).

Египетэд 7-р сарын 23-ны өдрийг албан ёсны баярын өдөр болгон тэмдэглэдэг.

 Цэргийн эргэлтийн үндсэн шалтгаан 

 Нийгэм дэх эдийн засгийн хүчтэй ялгаа;
 Хааны засгийн газрын Их Британийг дэмжсэн байр суурь, хандлага;
 Төрийн аппарат дахь өндөр авлига;
 1948-1949 онд Израилын эсрэг дайнд ялагдсан байдал.

 Хувьсгалын үр дүнд бий болсон олон улсын байдал 
Эхэндээ шинэ засгийн газар барууны орнуудтай дунд зэргийн харилцаатай байсан ч Египет Суэцийн сувгийг үндэсний болгосон нь Франц, Их Британи, түүнчлэн Израилтай дайн хийхэд хүргэсэн. Энэ нь Москва, Вашингтон хоёрын хурц шүүмжлэлийг дагуулсан. Гэсэн хэдий ч АНУ-ын байр суурийг НАТО-гийн холбоотнуудын гадаад бодлогын асуудлаарх бие даасан байдлыг үл тэвчсэнтэй холбон тайлбарлаж байсан бол ЗХУ-ын удирдлага Египетийг Ойрхи Дорнодод болон арабын ертөнцөд хүчирхэг холбоотон гэж үзэж, Нассерыг бүх талаар дэмжиж байв. Зөвлөлтийн удирдагч Никита Хрущёв бүр Парис, Лондонд цөмийн цохилт өгнө гэж сүрдүүлж байв. Улмаар Абдель Нассерын засгийн газар ЗХУ-ын дэмжлэгийг авч чадсан юм.

Ангилал:Египетийн зэвсэгт хүчний түүх
Ангилал:20-р зууны хувьсгал
Ангилал:1952 оны зөрчилдөөн
Ангилал:Египет-Их Британийн харилцаа
Ангилал:Египетийн улс төр